钦定古今图书集成/理学汇编/学行典/第262卷 > 宋纤
## 钦定古今图书集成/理学汇编/学行典/第262卷 > 宋纤

按《晋书隐逸传》：“宋纤，字令艾，敦煌效谷人也。少有远
操，沈靖不与世交。隐居于酒泉南山，明究经纬，弟子
受业三千馀人，不应州郡辟命，惟与阴颙齐好友善张祚时，太守杨宣画其象于阁上，出入视之，作颂曰：
‘为枕何石？为漱何流？身不可见，名不可求’。酒泉太守
马岌，高尚之士也。具威仪，鸣铙鼓造焉。纤高楼重阁”，
距而不见。岌叹曰：“名可闻而身不可见，德可仰而形
不可睹。吾而今而后知先生人中之龙也。”铭诗于石
壁曰：“丹崖百丈，青壁万寻。奇木蓊郁，蔚若邓林。其人
如玉，维国之琛。室迩人遐，实劳我心。”纤注《论语》及为
诗颂数万言。年八十，笃学不倦。张祚后，遣使者张兴
备礼征为太子友，兴逼喻甚切，纤喟然叹曰：“德非庄
生，才非干木，何敢稽停明命。”遂随兴至姑臧。祚遣其
太子太和以执友礼造之，纤称疾不见，赠遗一皆不
受。寻迁太子太傅。顷之，上疏曰：“臣受生方外，心慕太
古，生不喜存，死不悲没。素有遗属，属诸知识，在山投
山，临水投水，处泽露形，在人亲土，声闻书疏，勿告我
家。今当命终，乞如素”愿。遂不食而卒，时年八十二，谥
曰“元虚先生。”